РЕГЛАМЕНТ (ЕО) № 49/2008 НА КОМИСИЯТА
от 21 януари 2008 година
за определяне на количеството царевица, налично за интервенция на етап № 2 на пазарна година 2007/2008
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1),
като взе предвид Регламент (ЕО) № 824/2000 на Комисията от 19 април 2000 г. за установяване на процедури за приемане на зърнените култури от интервенционните агенции и установяване на методи за анализ за определяне на качеството на зърното (2), и по-специално член 3а, параграф 2, втора алинея от него,
като има предвид, че:
(1)
В член 3а от Регламент (ЕО) № 824/2000 се определят правилата за разпределение на количествата царевица, допустими за интервенция за пазарните години 2007/2008 и 2008/2009. Разпределението се извършва на два етапа, наречени „етап № 1“ и „етап № 2“.
(2)
Общото количество на царевицата, предоставена за интервенция по време на етап № 1, продължил от 1 август до 31 декември 2007 г., не надвиши определения лимит в член 5, параграф 1 от Регламент (ЕО) № 1784/2003. Следователно е целесъобразно да се публикува количеството царевица, което може да бъде предоставено за интервенция по време на етап № 2 на пазарна година 2007/2008.
(3)
В съответствие с член 3а, параграф 1, трета алинея етап № 2 започва в деня след публикуването в Официален вестник на Европейския съюз на количеството, което остава налично за интервенция за този етап. Този ден е първият за подаване на офертите във всички държави-членки и този етап завършва най-късно на 30 април в Гърция, Испания, Италия и Португалия, на 30 юни - в Швеция, и на 31 май - в останалите държави-членки. В тази връзка е целесъобразно да се предвиди влизането в сила на настоящия регламент в деня след датата на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Количеството царевица, което се предоставя за интервенция по време на етап № 2 на пазарна година 2007/2008 съгласно член 3а от Регламент (ЕО) № 824/2000, се определя на 1 500 000 тона.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 януари 2008 година.